OB-pos: Hier is die finale kandidaatAdv. Busisiwe Mkhwebane Die komitee het op adv. Busisiwe Mkhwebane, ŉ voormalige senior bestuurder by die departement van binnelandse sake en tans ŉ ontleder by die staatsveiligheidsagentskap, besluit. Die komitee het op Mkhwebane besluit nadat die vyf kortlyskandidate deeglik onder die loep geneem is. Die IVP, NFP en ANC het hul steun uitgespreek vir Mkhwebane terwyl die DA haar nie ondersteun het nie. Julius Malema, leier van die EFF, het tydens die bespreking gesê hy het ook van Mkhwebane gehou tot hy gehoor het sy is ook pres. Jacob Zuma se gunstelingkandidaat. Die EFF het egter later ingestem dat sy as die finale kandidaat gekies word. Mhkwebane is die jongste kandidaat wat die kortlys gehaal het. Haar naam sal nou voor 31 Augustus aan die Nasionale Vergadering voorgelê word om moontlik as die nuwe OB aangewys te word. ŉ Meerderheid van 60% van die Nasionale Vergadering moet die kandidaat goedkeur, waarna pres. Jacob Zuma ŉ aanstelling sal doen. Die ander vier kandidate was regter Sharise Weiner, ŉ hooggeregshofregter wat sedert 1978 ŉ lid van die Johannesburgse balie is, regter Siraj Desai, ŉ hooggeregshofregter in die Wes-Kaap, Muvhango Lukhaimane, ŉ pensioenfondsberegter en prof. Bongani Majola, ŉ advokaat wat tot onlangs assistent sekretaris-generaal by die Verenigde Nasies was. Aanvanklik is 73 benoemings en aansoeke ontvang. Sewe kandidate, insluitend oudpres. Nelson Mandela se vrou, Graça Machel, staatsaanklaer adv. Gerrie Nel en die voormalige minister van finansies Nhlanhla Nene, het hul benoemings van die hand gewys. Talle ander kandidate kon nie betyds opgespoor word om hul benoemings te bevestig nie en ŉ totaal van 59 kandidate is uiteindelik oorweeg. ŉ Kortlys van 14 kandidate is opgestel, waarna onderhoude verlede week tydens ŉ marathon-sessie met al die kandidate gevoer is en op die vyf kandidate besluit is. Thuli Madonsela se termyn van sewe jaar verstryk in Oktober.